ซีไอเอ็มบีบุกบริการ Digitalดันกำไรแบงก์เพิ่ม
ธนาคาร ซีไอเอ็มบี ไทย ประกาศแผนปี 2563 บุก Digital เต็มที่ใช้เทคโนโลยีเข้ามาช่วยสร้างคุณค่าให้ลูกค้า เชื่อมั่นว่ากำไรจะตามมา
27 ธ.ค. 2562

ธนาคาร ซีไอเอ็มบี ไทย ประกาศแผนปี 2563 บุก Digital เต็มที่ใช้เทคโนโลยีเข้ามาช่วยสร้างคุณค่าให้ลูกค้า เชื่อมั่นว่ากำไรจะตามมา
นายอดิศร เสริมชัยวงศ์ กรรมการผู้จัดการใหญ่และประธานเจ้าหน้าที่บริหาร ธนาคาร ซีไอเอ็มบี ไทย เปิดเผยว่า หลังจากธนาคารได้วางโครงสร้างพื้นฐานและทำงานเกี่ยวกับ Digital อย่างเต็มที่ตลอด 2-3 ปีที่ผ่านมา จะได้เห็นบริการด้าน Digital Banking ของธนาคารอย่างชัดเจนในปี 2563 และเมื่อผสานกับจุดแข็งด้าน ASEAN จึงเกิดเป็นยุทธศาสตร์ของธนาคารที่เรียกว่า ‘Digital Bank With ASEAN Reach’“วันนี้ธุรกิจธนาคาร ทุกคนต่างได้ผ่านกระบวนการ Disruption จาก Digital Platform กันหมด เราจะฉีกให้มากขึ้นโดยยึดความต้องการของลูกค้าเป็นตัวตั้ง โลกวันนี้มีการเข้าถึงแบบไร้ขีดจำกัด เราตั้งเป้าหมายว่าต้องพาลูกค้าให้เข้าถึงบริการที่ดีที่สุด ทำธุรกรรมทางการเงินทุกอย่างจากที่ใดในโลกก็ได้ ตลอด 24 ชั่วโมง โดยไม่ต้องมาสาขาด้วยการใช้เทคโนโลยีเข้ามาช่วย” นายอดิศร กล่าว
Digital Banking ของธนาคารจะตอบความต้องการของลูกค้าอย่างตรงจุด ด้วย 3 แอปพลิเคชันหลัก คือ 1. CIMB THAI Digital Banking สำหรับทำธุรกรรมพื้นฐานโอนเงิน ชำระเงิน ซื้อขายกองทุน 2. Mobile Lending สำหรับปล่อยสินเชื่อบุคคลและสินเชื่อเช่าซื้อรถยนต์ผ่านมือถือ 3. Debt Consolidation การรวมหนี้เพื่อรีไฟแนนซ์ลดภาระดอกเบี้ยให้ถูกลง วันนี้การมี Digital Platform ไม่เพียงแค่เป็นการเพิ่มความ ‘รวดเร็ว’ หรือ ‘ง่าย’ ในการใช้ธุรกรรมทางการเงินหรือการเข้าถึงเท่านั้น เรากำลังจะก้าวไปถึงการทำให้การใช้ผลิตภัณฑ์ทางการเงินตอบโจทย์เฉพาะบุคคลมากขึ้น เช่น ใช้สินเชื่ออย่างมีวินัยขึ้นได้อย่างไร ทำอย่างไรดอกเบี้ยเงินกู้จะถูกลง หรือเราออมเงินพอเพียงเท่าไรแล้ว เป็นต้น
ด้านลูกค้าธุรกิจ ธนาคารมีบริการธนาคารออนไลน์เพื่อธุรกิจ ‘[email protected]’ ที่รองรับทุกอุปกรณ์ทั้งบนคอมพิวเตอร์/โน้ตบุ้ค และล่าสุดได้ออกบริการแอปพลิเคชัน ‘[email protected] Mobile App’ ออกมาช่วยให้ลูกค้าสามารถดูแลธุรกิจได้ทุกที่ทุกเวลาทั่วโลกผ่านมือถือ/แท็บเล็ต
อีกหนึ่งจุดแข็งที่ธนาคารแข่งขันได้ดีคือ เรื่อง Wealth ธนาคารจะบริหารความมั่งคั่งให้ลูกค้าทั้งลูกค้าบุคคลผ่านผลิตภัณฑ์การเงินที่ครบทุกความต้องการตั้งแต่พื้นฐานไปถึงการลงทุนที่ซับซ้อน ด้านลูกค้าธุรกิจธนาคารเป็นผู้นำตลาดที่มีเครื่องไม้เครื่องมือจัดการบริหารความเสี่ยงและผลิตภัณฑ์ครบทุกประเภทให้ลูกค้าธุรกิจและบริษัท นอกจากนี้ ธนาคารยังคงมุ่งมั่นที่จะเป็น ASEAN Bank ของบริษัทในไทย และเดินหน้า add value ให้ลูกค้าผ่านการสนับสนุนสินเชื่อ วาณิชธนกิจ บริหารเงิน เทรดไฟแนนซ์ โดยจะสนับสนุนลูกค้าในประเทศทั้งลูกค้าฝั่งสถาบันการเงินและลูกค้าฝั่งบริษัท ทั้งความต้องการขยายธุรกิจในประเทศและช่วยลูกค้าที่ต้องการออกไปโตในอาเซียนได้